ועדת הכלכלה, כנסת 24, פרוטוקול מספר 210, 2022-03-08 11:30

מיכאל ביטון: בוקר טוב.

מיכאל ביטון: אנחנו ממשיכים בדיוני ועדת הכלכלה גם אחרי לילה של הצבעות.

מיכאל ביטון: אבל יש לנו סדר יום בנושאים חשובים.

מיכאל ביטון: זה דיון מעקב בסוגיית השינוי בתכנית להקמת תחנת רכבת בעמק חפר-מנשה בקו המסילה המזרחית.

מיכאל ביטון: קיימנו דיון בנושא הזה ודרשנו ממשרד התחבורה להשיב לנו ולבדוק ולחקור את כל תהליך קבלת ההחלטות שלא הכין את התשתית לתחנת הרכבת שם על אף תכנון מקורי להקים שם תחנת רכבת, כולל העלות האלטרנטיבית הנגזרת מההחלטה הזאת.

מיכאל ביטון: מי נמצא פה מטעם משרד התחבורה?

מיכאל ביטון: מה התפקידים?

אריאל פיפרנו: אני מנהל תחום תכנון ארוך טווח במנהל התשתיות.

שירן יעקב: עורכת הדין שירן יעקב מהלשכה המשפטית של המשרד.

אריאל פיפרנו: נמצאים איתנו גם שני נציגים מחברות התשתית שלנו.

מיכאל ביטון: איתנו או בזום?

מוטי לוין: אני מוטי לוין, מנהל אגף ביצוע בנתיבי ישראל.

אריאל פיפרנו: בזום נמצאים איתנו מאיר אבידן, מנהל הסטטוטוריקה בחטיבת המסילות; נמצא איתנו גם אליאס מטר ממשרד התחבורה, מנהל אגף בכיר רכבות במשרד.

מיכאל ביטון: אנחנו ביקשנו ממשרד התחבורה את התשובות הבאות: 1.

מיכאל ביטון: הוועדה מבקשת ממשרד התחבורה ומחברת נתיבי ישראל להעביר אליה עד 1 בדצמבר תיעוד מלא של תהליך קבלת ההחלטה שהתקבלה ביוני 2020 לבטל את תחנת אחיטוב.

מיכאל ביטון: עמדתם בזמן הזה?

מיכאל ביטון: ביקשנו לדעת מי קיבל את ההחלטה, האם התקיימו דיונים מקצועיים לפני קבלת ההחלטה, ומה היו הנתונים שעמדו בבסיס קבלת החלטה זאת?

מיכאל ביטון: כל שכן מיהם הגופים שהיו מעורבים בדיונים אלו, והאם ההחלטה התקיימה בידיעת המועצה האזורית ומוסדות התכנון?

מיכאל ביטון: 2, הוועדה מבקשת ממשרד התחבורה ומחברת נתיבי ישראל להעביר אליה עד יום 1 בדצמבר נתונים כספיים מפורטים בדבר העלויות התקציביות שנבעו משינוי ההחלטה.

מיכאל ביטון: 3.

מיכאל ביטון: הוועדה קוראת לשרת התחבורה והבטיחות בדרכים לבחון מחדש את ההחלטה ולברר את ההשלכות של ההחלטה הזאת על התושבים בראייה של פיתוח התחבורה הציבורית באזור.

מיכאל ביטון: 4.

מיכאל ביטון: הוועדה מבקשת ממשרד התחבורה ומחברת נתיבי ישראל לקיים מפגשים משותפים עם ראשי המועצה האזורית עמק חפר ומנשה ועם נציגי תושבים שאליהם יוזמנו חברי כנסת העוקבים אחר הטיפול בנושא זה ואשר השתתפו בישיבת הוועדה.

מיכאל ביטון: 5.

מיכאל ביטון: הוועדה תקיים דיון מעקב בתחילת חודש מרס.

מיכאל ביטון: זה עכשיו.

מיכאל ביטון: אני שמח שהצלחנו להכניס את זה במושב הזה.

מיכאל ביטון: אני רוצה לעבור על כל סעיף.

מיכאל ביטון: יש לכם המכתב הזה, נכון, שירן ואריאל?

שירן יעקב: יש לנו המכתב וגם נשלחה תשובה ב-1 בדצמבר על-ידי מנכ"לית המשרד בצירוף חומרים, שאני מניחה שקיבלת.

מיכאל ביטון: בכל מקרה אני רוצה שתיתני לנו תשובות על כל סעיף.

שירן יעקב: הכנו פה מצגת.

שירן יעקב: אז אם אפשר להתחיל להציג.

מיכאל ביטון: המצגת משיבה על כל השאלות האלה?

שירן יעקב: אני מניחה שהיא תיתן.

שירן יעקב: יש לה כמה עדכונים.

שירן יעקב: אריאל יתחיל ונתקדם.

אריאל פיפרנו: המצגת לא ארוכה.

אריאל פיפרנו: אני מבקש לשמור את השאלות לסוף.

אריאל פיפרנו: אנחנו רואים לפנינו את מיפוי המסילות בכל מרחב עמק חפר וצפונה לו בארץ.

אריאל פיפרנו: מצד מערב אנחנו רואים את המסילה הקיימת שאנחנו מכירים, את התחנות הקיימות באפור; מה שמסומן בצהוב זאת המסילה המזרחית שנמצאת כרגע בביצוע, ולמעלה בירוק אנחנו רואים את תחנת חדרה מזרח שגם מקודמת כרגע כתחנת קצה; למטה תחנת טייבה שמבוצעת בימים אלה.

אריאל פיפרנו: שתי התחנות המסומנות באדום במסילה המזרחית הצפונית היא המיקום של תחנת אחיטוב והדרומית

רות וסרמן לנדה: אתה יכול, בבקשה, להתחיל מההתחלה?

רות וסרמן לנדה: הצלחת לבלבל אותי.

אריאל פיפרנו: נתחיל מההתחלה.

אריאל פיפרנו: שלושה צבעים של מסילות: מצד מערב המסילה הקיימת שנוסעים בה היום וכולנו מכירים אותה מסומנת בצבע אפור – תחנת חדרה הקיימת ותחנת נתניה שמסומנות בשחור; בצהוב אנחנו רואים את המסילה המזרחית: התחנה הירוקה העליונה למעלה היא תחנת חדרה מזרח שמבוצעת בימים אלה - -

אוסאמה סעדי: מתוכננת?

אוסאמה סעדי: קיימת?

מיכאל ביטון: מבוצעת.

אריאל פיפרנו: בביצוע בימים אלה.

אריאל פיפרנו: היא נמצאת כרגע בהקמה.

אריאל פיפרנו: התחנה הירוקה שלמטה היא תחנת טייבה שנמצאת גם כן בביצוע.

אריאל פיפרנו: אלה תחנות שהן עובדה מוגמרת בשטח, פחות או יותר.

אוסאמה סעדי: איך נקראת התחנה בירוק?

אריאל פיפרנו: המסילה הירוקה היא מסילת מנשה.

אריאל פיפרנו: אני אגיע אליה בעוד רגע.

מיכאל ביטון: אוסאמה, אתה רק נכנסת.

מיכאל ביטון: תתאפקו.

מיכאל ביטון: לא לשאול שאלות.

אוסאמה סעדי: אני רוצה להבין.

מיכאל ביטון: מה אתה לא מבין?

אוסאמה סעדי: אם יש למסילה הירוקה שם.

מיכאל ביטון: מההתחלה תגיד ולאט.

אוסאמה סעדי: הבנתי.

אוסאמה סעדי: לא צריך.

אריאל פיפרנו: יש מסילה מצד ימין: צהוב זה מזרחית, ירוקה זה מנשה.

מיכאל ביטון: מזרחית אתה לא מבין, רק מערבית.

אוסאמה סעדי: אני רק מערבית.

אריאל פיפרנו: אנחנו רואים שתי תחנות על המסילה המזרחית כרגע, ששתיהן חלופיות.

אריאל פיפרנו: הצפונית ביותר מבין השתיים האדומות היא תחנת אחיטוב שעליה אנחנו מדברים, ומתחתיה באדום זאת תחנת בת-חפר שנתמקד בה עוד מעט.

אוסאמה סעדי: הראשונה זה ליד גבעת חביבה?

אריאל פיפרנו: ליד אחיטוב.

אריאל פיפרנו: ממש מול ג'ת.

אוסאמה סעדי: להבות חביבה.

אריאל פיפרנו: להבות חביבה.

אוסאמה סעדי: הקו הירוק חוצה.

אוסאמה סעדי: ראית מה זה?

אריאל פיפרנו: עכשיו אנחנו מדברים על המסילה הירוקה – מסילת מנשה.

אריאל פיפרנו: במסילת מנשה יש שני חלקים: החלק הדרומי בקו רציף זה מה שהמועצה הארצית אישרה לנו לפני שבועיים.

אריאל פיפרנו: אנחנו נדבר על זה בעוד רגע; ואז יש תחנה בבאקהאל-גרבייה – בין באקהאל גרבייה ליישוב מאור – שהיא תחנה שהמועצה הארצית אישרה לנו לקדם לקראת מתן תוקף סטטוטורי.

אריאל פיפרנו: אלה חדשות שלא היו לנו קודם.

אוסאמה סעדי: איפה טייבה?

מיכאל ביטון: למטה בירוק.

אריאל פיפרנו: היא בביצוע.

אוסאמה סעדי: כבר אושרה.

אריאל פיפרנו: אושרה ומבוצעת.

אריאל פיפרנו: הכול בסדר.

רות וסרמן לנדה: יש לי שאלה לגבי התחנה בבקעה.

רות וסרמן לנדה: המסילה הזאת קיימת והיא אמורה להיות - -

אריאל פיפרנו: אני אגיע לזה עוד רגע.

מיכאל ביטון: תנו לו להשלים, חברים.

רות וסרמן לנדה: - - או זאת המסילה שתהיה בעוד כ-15 שנה?

מיכאל ביטון: תנו לו להשלים.

רות וסרמן לנדה: אבל זה קריטי כי היא תהיה בעוד 15 שנה.

מיכאל ביטון: אבל הוא עוד לא הספיק להסביר.

מיכאל ביטון: תנו לו להסביר ואחרי זה תשאלו את השאלות.

מיכאל ביטון: חברים, דממה.

מיכאל ביטון: אריאל, עכשיו אף אחד לא מפריע לך.

מיכאל ביטון: אתה מדבר.

אריאל פיפרנו: תודה רבה.

אריאל פיפרנו: מה שאנחנו רואים באדום בצפון זאת תחנת חריש שהמיקום המדויק שלה עדיין לא נקבע.

אריאל פיפרנו: תהיה שם תחנה.

אריאל פיפרנו: אני לא אכנס לזה כי זאת לא הסוגיה.

אריאל פיפרנו: מה שחשוב להבין זה שהתחנה בבאקהכבר מאושרת על-ידי המועצה הארצית ואנחנו מתקדמים לקראת אישור סטטוטורי.

מיכאל ביטון: מתי היא תקום?

אריאל הבר: נדבר על זה בשקף הבא.

רות וסרמן לנדה: הוא יספר לך בשנה הבאה שזה יהיה בעוד 15 שנה.

רות וסרמן לנדה: זאת הבעיה.

מיכאל ביטון: רות, רות.

אריאל פיפרנו: אם אתם מכירים את לוח הזמנים אז לא צריך אותי.

מיכאל ביטון: רות, שאלתי את השאלה.

מיכאל ביטון: לא צריך לחזור.

גלית שאול: הצבעים לא נכונים.

מיכאל ביטון: ראשת המועצה, את תקבלי פה זכות להגיד הכול.

מיכאל ביטון: בואו נשמע את הסקירה לפני שנתחיל.

אריאל פיפרנו: לוחות הזמנים לתפעול של המסילה המזרחית – בשנת 2027 המסילה המזרחית תהיה פעילה עם רכבת נוסעת עד לוד, ובשנת 2030 אפשר יהיה להגיע איתה עד תל-אביב.

אריאל פיפרנו: הסיבה לפער הזה קשור בעיקר לנושא המסילה הרביעית באילון שתהיה מוכנה לפעילות רק ב-2030.

אריאל פיפרנו: זה אומר שבין 2027 ל-2030 יהיה צורך בהחלפת רכבת למי שרוצה להגיע מאזור - - - או טייבה לתל-אביב על אותה רכבת.

אריאל פיפרנו: עכשיו נדבר על סוגיית תחנת אחיטוב ועל מסילת מנשה.

אריאל פיפרנו: בסימון הצהוב אנחנו רואים את המסילה המזרחית והקו המקווקו זאת חלופה ישנה של מסילת מנשה שירדה מהפרק.

אריאל פיפרנו: אתם רואים שכאשר מדובר על המסילה הזאת תחנת אחיטוב ישבה על פיצול, ולכן חייבה תחנה מאוד גדולה שמסוגלת לכלול בתוכה שש מסילות ושני רציפי אי.

אריאל פיפרנו: זאת תחנה מאוד גדולה.

אריאל פיפרנו: זאת גם אחת הסיבות למיקום של תחנת אחיטוב כדי לאפשר לנו קלות של תפעול.

אריאל פיפרנו: הסיבה המקורית שתחנת אחיטוב נבחרה במיקום הזה מלבד סיבות היסטוריות של המיקום של התחנה שם היא כדי לשרת את תושבי באקה וג'ת.

אריאל פיפרנו: באקה וג'ת הן בסופו של דבר הצרכן העיקרי של תחבורה ציבורית במרחב.

אריאל פיפרנו: מדובר בשני יישובים שב-2040 יגיעו לכ-40,000 תושבים.

גלית שאול: בעמק חפר יש כבר 40,000 תושבים.

גלית שאול: אז אנחנו נגיע למספר הרבה יותר גבוה מזה.

אריאל פיפרנו: - - -

מיכאל ביטון: גלית, לדעתי, לא תרוויחי את מה שאת רוצה מהדיון הזה.

מיכאל ביטון: פינג-פונג של האשמות וקריאות ביניים לא יקדמו אותנו.

מיכאל ביטון: אפילו לא קיבלנו תשובות למכתב.

מיכאל ביטון: אז מה הועילו עכשיו החכמים בקריאות ביניים?

מיכאל ביטון: בואו נקבל קודם את התשובות.

אריאל פיפרנו: ההחלטה של המועצה הארצית לפני כמה שבועות היא להעביר את התוואי של מסילת מנשה מדרום – כמו שאתם רואים את התוואי הרציף שיורד דרומה.

אריאל פיפרנו: מצפון אפשר לראות את התחנה המקודמת בבאקה ובאמצע יש התחנה של אחיטוב.

אוסאמה סעדי: אתה יכול להצביע לנו על השינוי של המסלול?

אריאל פיפרנו: כן, אתה רואה – קו ירוק מקווקו וקו ירוק רציף.

אוסאמה סעדי: מה זה המקווקו?

אריאל פיפרנו: המקווקו זה מה שהיה חלופה היסטורית.

אריאל פיפרנו: בסופו של דבר החלופה החדשה מאפשרת לנו להקים תחנה צמוד לבאקה.

רות וסרמן לנדה: בעוד 15 שנים, אוסאמה, שלא תתבלבל.

אוסאמה סעדי: אני לא רוצה - - -

אריאל פיפרנו: תאפשרו לנו, בבקשה, לדבר על לוחות זמנים.

רות וסרמן לנדה: למה?

רות וסרמן לנדה: אנחנו רוצים אותה.

רות וסרמן לנדה: באקה היא חשובה מאוד.

אוסאמה סעדי: את רוצה.

אוסאמה סעדי: אבל עושים תחנה על חשבון הקרקעות של באקה ושל - - -

רות וסרמן לנדה: לא נכון, אוסאמה, אתה לא מודע - - -

מיכאל ביטון: את רוצה להתווכח על התחנה בבאקה?

אוסאמה סעדי: יש נציגות של באקה ושל - - -

רות וסרמן לנדה: - - -

מיכאל ביטון: זה מה שאת רוצה שהדיון יהיה עליו?

מיכאל ביטון: למה את מתווכחת על באקה?

אוסאמה סעדי: שתענה ראש העיר – זה שלוקחים את הקרקע של האנשים – הם מתנגדים.

רות וסרמן לנדה: אבל, אוסאמה, על מה אתה מדבר?

אוסאמה סעדי: מה על מה אני מדבר?

אוסאמה סעדי: על העמדה של התושבים.

קריאה: אתה צודק.

רות וסרמן לנדה: - - -

אוסאמה סעדי: את יודעת, רות?

אוסאמה סעדי: את מייצגת פתאום את החברה הערבית?

אוסאמה סעדי: לוקחים את הקרקע של האנשים.

רות וסרמן לנדה: אתה רוצה, בבקשה, לצעוק קצת יותר חזק?

רות וסרמן לנדה: כי לא שמעתי, אוסאמה.

אוסאמה סעדי: - - את לא יודעת על מה את מדברת, עם כל הכבוד.

רות וסרמן לנדה: רגע, לו מותר להפריע, יושב-ראש הוועדה?

מיכאל ביטון: אני יושב וצופה בכם ומשתומם.

אוסאמה סעדי: - - - תודה רבה.

אוסאמה סעדי: תעשה את זה על הקרקע של המדינה, לא על הקרקע של אנשים.

אוסאמה סעדי: לקחתם להם את כביש 6, לקחתם להם את המסילה המזרחית, ועכשיו אתה לוקח להם את מסילת מנשה.

אוסאמה סעדי: למה אתה לא עושה את זה בקרקע של המדינה?

אוסאמה סעדי: למה?

אוסאמה סעדי: איך אתה מפצה אותם, בכסף?

אוסאמה סעדי: תודה רבה.

אוסאמה סעדי: אנשים לא רוצים כסף - -

מיכאל ביטון: אוסאמה.

אוסאמה סעדי: - - אנשים רוצים קרקע.

אוסאמה סעדי: תן להם קרקע.

מיכאל ביטון: אוסאמה.

אילן שדה: אני השכן ממועצה אזורית מנשה.

אילן שדה: מכיוון שאני נפגש עם ראש העיר פעם בשבועיים – השבוע העברנו לו 68 דונם ממנשה לבאקה אל-גרבייה - -

אוסאמה סעדי: תודה רבה.

אילן שדה: - - -

רות וסרמן לנדה: גם שיתוף הפעולה פה – אוסאמה, אנחנו באותו צד.

אוסאמה סעדי: - - - מועצה מנשה?

אילן שדה: על איזה שטח, חקלאי?

אוסאמה סעדי: - - -

מיכאל ביטון: אוסאמה, אני אפשרתי לך את ההתפרצות הזאת.

מיכאל ביטון: זהו.

מיכאל ביטון: אני אתחיל קריאות.

אילן שדה: הוא רוצה שם אזור תעשייה.

מיכאל ביטון: משני חברי כנסת אני לא ציפיתי הבוקר אחרי לילה ללא שינה שככה תתחילו את הדיון הזה.

רות וסרמן לנדה: כבוד היושב-ראש, אני לא צעקתי על אף אחד.

מיכאל ביטון: אני פשוט אוציא אתכם מעכשיו.

מיכאל ביטון: מי שלא קיבל זכות דיבור לא ידבר.

אוסאמה סעדי: אני שואל אותך - -

מיכאל ביטון: אוסאמה, קריאה ראשונה.

מיכאל ביטון: אני קורא אותך לסדר פעם ראשונה.

אוסאמה סעדי: יש פה - - -

מיכאל ביטון: אני קורא אותך לסדר פעם שנייה.

מיכאל ביטון: כל אחד שיפריע אני מוציא אותו.

מיכאל ביטון: אנא, סיים בארבע דקות את הסקירה שלך, ואני רוצה תשובות למכתב ששלחתי.

אריאל פיפרנו: אני מאוד אשתדל.

אריאל פיפרנו: רק להגיד שהתחנה של באקה וג'ת ממוקמת בתוך המרכז התעסוקתי שהיישוב מקים.

אריאל פיפרנו: השקף הבא: תחנת בת-חפר היא תחנה שנבחנה ב-2008 כחלק מהמסילה המזרחית הרבה לפני עידן מנשה כשדובר על מסילה בעירון.

אריאל פיפרנו: בתקופה ההיא היא נפסלה בשל ביקושים נמוכים במרחב הזה.

אריאל פיפרנו: אנחנו מבצעים עכשיו בחינה מחודשת לתחנה הזאת ולמרחב כתחנה בין נקודת החיבור שבין שני היישובים.

אריאל פיפרנו: הרעיון להצעה המחודשת לתחנה הזאת הגיעה ממהנדס המועצה האזורית, והיא נמצאת כרגע בבחינה בנתיבי ישראל וברכבת ישראל.

מיכאל ביטון: תוך כמה זמן אפשר להקים אותה?

אריאל פיפרנו: אנחנו רואים את לוחות הזמנים בשקף.

אריאל פיפרנו: חשוב לי להבהיר לפני כן שהתחנה הזאת היא חלופית לאחיטוב בכל מקרה.

אריאל פיפרנו: אין שום היגיון להקים שתי תחנות במרחק של קילומטרים בודדים.

מיכאל ביטון: תוך כמה זמן היא יכולה לקום?

רות וסרמן לנדה: - - -

אריאל פיפרנו: לוחות הזמנים מופיעים למטה - -

מיכאל ביטון: לא לדבר.

מיכאל ביטון: חברת הכנסת וסרמן, קריאה ראשונה.

אריאל פיפרנו: לוחות הזמנים להקמת תחנה בחפר בהנחה שהשנה אנחנו מבצעים בחינה ראשונית ומגלים שאכן היא פיזיבילית ויש בה צורך: הוכנה פרוגרמה השנה, בשנת 2024 – אישור סטטוטורי; ב-2026 – סוף תכנון מפורט שכמובן מותנה בתקצוב; תחילת ההקמה ב-2027, וההפעלה שלה בשנת 2031.

אריאל פיפרנו: חשוב להבהיר שכדי להגיע ללוחות הזמנים השאפתניים יחסית האלה - -

מיכאל ביטון: זה 2031.

אריאל פיפרנו: נכון.

מיכאל ביטון: ואם הייתם עומדים ברצון המקורי שלכם להקים את אחיטוב מתי היא הייתה קמה אם לא הייתם מבטלים אותה?

אריאל פיפרנו: זה בשקף הבא.

קריאה: ב-2025.

אריאל פיפרנו: זה לא נכון.

רות וסרמן לנדה: אני יכולה לומר משהו?

מיכאל ביטון: אני אתן לך עוד מעט רשות דיבור.

אריאל פיפרנו: זה שקף אחד לפני אחרון, ובזה סיימתי.

אריאל פיפרנו: בסוגיית מסילת מנשה אנחנו מדברים כרגע על תחנת באקה-מאור.

אריאל פיפרנו: לוחות הזמנים שלה בסופו של דבר עם הפעלה הם בשנת 2031, ויש בכוונתנו להפעיל את החלק הדרומי של מסילת מנשה; כלומר מבאקה דרומה לכיוון נתב"ג.

אריאל פיפרנו: בשקף הבא אנחנו רואים את לוחות הזמנים.

אריאל פיפרנו: המסילה המזרחית כפי שהיא היום נמצאת בקידום ובביצוע.

אריאל פיפרנו: ב-2027 תהיה ההפעלה עד ראש העין, וב-2030 תהיה הפעלה מלאה.

אריאל פיפרנו: תחנת באקה-מאור נמצאת בימים אלה בתכנון.

אריאל פיפרנו: הביצוע שלה במסגרת מסילת מנשה, והחלק הדרומי יחל ב-2027 ויסתיים ב-2030 וההפעלה שלה בשנת 2031; תחנת בת-חפר – בבחינה ראשונית נוכל להפעיל אותה גם ב-2031 כחלק ממסילת מנשה.

מיכאל ביטון: אתה אומר "בבחינה" אז היא עדיין נחשבת בחינה וחלופות, זאת אומרת אין החלטה להקים אותה.

מיכאל ביטון: מתי תהיה החלטה להקים אותה?

אריאל פיפרנו: אנחנו כבר התנענו עבודה משותפת של המשרד עם הרכבת ועם נתיבי ישראל כדי לבחון את המרחב כולו: בת חפר מול אחיטוב.

אריאל פיפרנו: באקה היא עובדה מוגמרת.

מיכאל ביטון: זה השקף האחרון?

אריאל פיפרנו: כן.

מיכאל ביטון: תודה רבה.

מיכאל ביטון: עכשיו תענו לי על השאלות: מי קיבל את ההחלטה לבטל את אחיטוב?

אריאל פיפרנו: קודם כול, למיטב ידיעתי, החומרים הועברו על-ידי לשכת - - -

מיכאל ביטון: תענו על השאלה: מי קיבל את ההחלטה לבטל את התחנה הזאת?

אריאל פיפרנו: מנהל התשתיות במשרד התחבורה ושרת התחבורה.

מיכאל ביטון: הנוכחית?

אריאל פיפרנו: לא.

אריאל פיפרנו: הקודמת.

רות וסרמן לנדה: לשעבר.

מיכאל ביטון: הקודמת.

שירן יעקב: אנחנו מדגישים – זה לא לבטל.

שירן יעקב: התכנית תת"ל 2022 שקובעת את התחנה קיימת וישנה, והוחלט לא להתקדם עם הביצוע בעת הזאת.

שירן יעקב: לא אמרנו לבטל.

רות וסרמן לנדה: חבר'ה, בואו נדבר בצורה ברורה.

שירן יעקב: צריך לדייק את הדברים.

אריאל פיפרנו: היא לא מבוצעת בעת הזאת, בשלב הזה.

מיכאל ביטון: כמה כסף זה התכנון והביטול הזה?

מיכאל ביטון: כמה כסף הפסדנו במדינה?

מיכאל ביטון: שאלנו אתכם שאלה מפורשת וכתבנו לכם.

מיכאל ביטון: כבר אמרתם ודיברו פה בכנות על ההפסד הכספי שהיה.

אריאל פיפרנו: קשה מאוד להפריד עלות של תכנון חלק ספציפי מתוך פרויקט מאוד גדול.

מיכאל ביטון: קשה אבל אפשר.

מיכאל ביטון: כמה כסף?

אריאל פיפרנו: אין לנו תשובה לזה כרגע.

מיכאל ביטון: אז לא השבתם לוועדה על השאלה הזאת.

מיכאל ביטון: הפסדתם כסף?

אריאל פיפרנו: אם הפסדנו כסף מזה שלא הקמנו אותה עדיין?

מיכאל ביטון: שתכננתם ולא הקמתם; שתכננתם ולא שמתם תשתית מתחת למסילות כדי לאפשר הקמה עתידית.

אריאל פיפרנו: לגבי סוגית - - - אני אשמח אם מוטי יתייחס לסוגיית הגשר העילי.

מיכאל ביטון: אבל אני רוצה קודם כול לדעת כמה כסף הפסדנו בביטול התחנה הזאת או דחיית הקמתה, לפי השפה המשפטית.

שירן יעקב: תכף הם יסבירו לך - -

מיכאל ביטון: אני לא צריך הסבר.

מיכאל ביטון: אני שאלתי שאלה.

שירן יעקב: - - אני אשיב.

מיכאל ביטון: גברתי, שאלנו שאלה בכתב:

מיכאל ביטון: כמה כסף הוועדה מבקשת ממשרד התחבורה וחברת נתיבי ישראל?

מיכאל ביטון: להעביר אליה נתונים כספיים מפורטים בדבר העלויות התקציביות שנבעו משינוי החלטה זו.

מיכאל ביטון: כמה כסף?

שירן יעקב: כגורם משפטי - -

מיכאל ביטון: אין לך תשובה.

מיכאל ביטון: תודה.

שירן יעקב: רגע, אין לי תשובה אבל אני רוצה - -

מיכאל ביטון: סליחה, את לא יכולה לדבר.

שירן יעקב: - - -

מיכאל ביטון: אין לך תשובה – את לא יכולה לדבר.

מיכאל ביטון: תעני כמה כסף.

מיכאל ביטון: את לא מבינה בכסף – אל תעני.

מיכאל ביטון: איש משרד התחבורה, כמה כסף הפסדנו?

מיכאל ביטון: איש התשתיות של החברה שהניחה ותכננה את זה, כמה כסף הפסדנו בשינוי ההחלטה הזאת?

מוטי לוין: השאלה לגבי עלויות כתוצאה משינוי – אנחנו הבנו כחיסכון לבצע הכנות בהיקף - -

מיכאל ביטון: אני לא מדבר על הכנות.

מיכאל ביטון: על תכנון.

מיכאל ביטון: השקעתם בתכנון התחנה הזאת.

מוטי לוין: התכנון לא הלך לאיבוד.

מוטי לוין: התכנון קיים.

מיכאל ביטון: ומה עוד עשיתם חוץ מתכנון?

מוטי לוין: ביצענו תשתית של מסילה.

מיכאל ביטון: רכשתם קרקעות, שיניתם שם.

מיכאל ביטון: כמה כסף זה עלה?

רות וסרמן לנדה: הפקעתם קרקעות.

קריאה: הופקעו קרקעות.

מיכאל ביטון: סליחה, אדוני, אל תעזור לי.

מיכאל ביטון: כמה כסף זה עלה?

מוטי לוין: השאלה לא הייתה כמה כסף זה עלה בסיכום.

מיכאל ביטון: כמה כסף משינוי ההחלטה?

מיכאל ביטון: אתם השקעתם כסף להקים תחנה.

מיכאל ביטון: אתם לא מקימים כרגע ולא בטוח מתי זה יקום.

מיכאל ביטון: כמה כסף הושקע בזה?

מיכאל ביטון: אי אפשר לקבל תשובה פשוטה על שאלה?

מוטי לוין: לא שאלתם על עלויות תכנון.

מוטי לוין: כרגע כל עלויות התכנון - -

מיכאל ביטון: אתה היית בדיון הקודם?

מוטי לוין: אני ראיתי את הסיכום.

מיכאל ביטון: הדיון הקודם עסק בעלויות התכנון גם כן.

מיכאל ביטון: האיש שלכם דיבר על כסף של תכנון.

מוטי לוין: התכנון לא הלך לאיבוד.

מיכאל ביטון: אז כמה כסף עלה התכנון והקרקעות?

מיכאל ביטון: אפשר לדעת תשובה?

אריאל פיפרנו: לי אין תשובה לגבי סוגית התכנון.

מיכאל ביטון: אז אתם לא עונים לוועדה על שאלות.

מיכאל ביטון: תודה.

מיכאל ביטון: שאלה 3 – אנחנו ביקשנו מהשרה לבחון לא לבטל.

מיכאל ביטון: אז עמדת השרה כרגע היא שתחנת אחיטוב לא תקום.

אריאל פיפרנו: עמדת השרה והמנכ"לית כרגע היא שאנחנו נבצע בחינה מרחבית לסוגיית תחנת אחיטוב - -

מיכאל ביטון: לא תקום.

רות וסרמן לנדה: - - -

מיכאל ביטון: סליחה.

מיכאל ביטון: עשיתם פגישה עם ראש המועצה?

מיכאל ביטון: ישבתם?

אריאל פיפרנו: לא.

אריאל פיפרנו: הייתה ישיבה של - - -

קריאה: המנכ"לית.

מיכאל ביטון: וכשאמרתם שעל דעת המועצה אתם מקדמים את תחנת בת חפר באיזה רמת הסכמות הדבר הזה?

אריאל פיפרנו: אתה צריך לשאול את המועצה.

מיכאל ביטון: ראשת המועצה, בבקשה.

גלית שאול: בוקר טוב.

גלית שאול: תודה על הדיון הזה.

גלית שאול: מושב אחיטוב הוא מושב בתחומי מועצה אזורית עמק חפר, לכן הופתעתי מאוד לשמוע היום שהתחנה תוכננה בשביל תושבי באקה.

גלית שאול: המועצה האזורית עמק חפר מונה 43,000 תושבים בכל האזור הזה.

גלית שאול: מועצה אזורית מנשה היא שכנה שלנו וגם בה עשרות אלפי תושבים ומועצה אזורית שומרון; כל האזור כולו מונה כ-100,000 תושבים.

גלית שאול: גם זמר שצמודים אלינו היום גם הם אמורים להגיע לתחנה.

גלית שאול: דווקא באקה, זה מצוין שיעשו את התכניות באזור שלהם וזה בסדר גמור מה שקורה שם, אנחנו לא רוצים להתערב, וגם לא רוצים בכלל לחבר בין שני הדברים.

גלית שאול: אנחנו לא חושבים שזה נכון.

גלית שאול: מגיע לבאקה, מגיע לטייבה.

גלית שאול: אנחנו לא שם.

גלית שאול: חשוב לי להגיד את זה.

גלית שאול: עוד דבר שחשוב לי להגיד לגבי ההצגה של הדברים: כשאנחנו רואים שתחנת אחיטוב צבועה באדום ותחנה בבחינה כשמדובר על תחנה שאושרה ועברה את כל הוועדות הלאומיות, קשה להתחיל מההתחלה כי צריך להבין שתחנת אחיטוב בראשית הדרך בתחילת שנות האלפיים – לדעתי, ב-2003-2003 – כשהיא עלתה על סדר היום יחד עם המסילה המזרחית, עברה דרך של 20 שנה.

גלית שאול: בדרך הזאת של 20 שנה קרו הרבה דברים – לא רק תכנון כמו שדיברנו על זה קודם.

גלית שאול: להגיד שתכנון לא עולה כסף – תכנון קרקעי שהיה - -

מיכאל ביטון: ראשת המועצה, אני רוצה לעזור לך: תעזבי את ההיסטוריה.

גלית שאול: דווקא ההיסטוריה חשובה פה מכיוון שהיא מובילה אותנו להסכמות.

מיכאל ביטון: אבל יש לנו חצי שעה לדיון הזה.

מיכאל ביטון: אנחנו רוצים לשמוע מהי עמדתך לגבי מה שהוצג פה, ומה את חושבת שצריך לקרות בעתיד.

גלית שאול: התכנון הזה הלך לאיבוד, ולכן כשאנחנו מסתכלים עכשיו על מה שיכול לקרות בעתיד אנחנו מבינים שצריך להסתכל, כמו שאתה אומר, על מה שיש ולא על מה שאין.

גלית שאול: התכנון הזה הלך לאיבוד מכיוון שאי אפשר לבנות תחנה תחתית.

גלית שאול: אפשר לבנות היום רק תחנה עילית.

גלית שאול: לכן הפגישה שלי עם מנכ"לית משרד התחבורה הניבה שתי הסכמות שהן חשובות מאוד לדיון הזה: אחת – אנחנו ביוזמתנו שמנו על השולחן ואמרנו שאנחנו מבינים שהנסיבות השתנו – עוד מסילה, עוד דברים שקורים.

גלית שאול: לכן יכול להיות שזה הזמן להעלות על השולחן את הנושא של בת חפר.

גלית שאול: מכיוון שב-2008 ביקשנו את בת חפר וזה לא קרה אולי זה הזמן להעלות את זה.

גלית שאול: אני שמחה לראות התייחסות במצגת שאומרת שזה נבחן.

גלית שאול: זה לא נבחן אבל אני מאוד מקווה - -

מיכאל ביטון: אחד.

מיכאל ביטון: שתיים?

גלית שאול: - - וגם מצד משרד התחבורה - -

מיכאל ביטון: את שמחה על החייאת אופציית בת חפר.

גלית שאול: רגע, חשוב לי הזמנים פה.

גלית שאול: כי הטענה היא שממה שאנחנו מקבלים ממשרד התחבורה תוך ארבעה חודשים הם יוכלו להגיע למסקנה האם בת חפר יכולה להיות קיימת או לא.

גלית שאול: חשוב שזה ייאמר לפרוטוקול.

גלית שאול: זאת נקודה אחת מאוד משמחת.

גלית שאול: נקודה שנייה – בשיחה שלי עם המנכ"לית דיברנו על כך שהאופציה של תחתית לא קיימת – הכספים שהושקעו לא יכולים להיות; והאופציה היחידה האפשרית היא עלית.

גלית שאול: לשמחתי הרבה, המנכ"לית הסכימה איתנו שבתהליך הבחינה ארוך הטווח הזה אי אפשר לחכות עד שנקבל החלטה, אלא נתחיל בתכנון סטטוטורי.

גלית שאול: כלומר התחילו כבר, ויש פה עדים - -

מיכאל ביטון: של אחיטוב.

גלית שאול: - - שהתחילו תכנון עילי לאחיטוב.

מיכאל ביטון: אני אתן לך להמשיך, ראשת המועצה.

מיכאל ביטון: יש לי פה מכתב מ-10 בפברואר מלשכת שרת התחבורה.

מיכאל ביטון: בסעיף 3(א) כתוב: "תחנת אחיטוב תוכננה במסגרת הקמת המסילה המזרחית לחדרה.

מיכאל ביטון: עלות ההכנה לתחנת אחיטוב כיום מוערכת ב-145 מיליון שקל".

מיכאל ביטון: אלה הסכומים שכבר הושקעו?

אריאל פיפרנו: לא.

מיכאל ביטון: מתוך 145 מיליון שקל כמה הושקעו בערך?

מוטי לוין: מתוך 145 מיליון שקל הושקעו כ-30 מיליון שקל; כ-20 מיליון שקל לטובת מבנה שליטה ובקרה שזה חלק מההפעלה, ו-10 מיליון שקל לביצוע תשתית המסילה בתחום תחנת - - -

מיכאל ביטון: ולרכישת הקרקעות?

מיכאל ביטון: הפקעות?

מוטי לוין: הקרקעות משמשות עדיין לשימושים - -

מיכאל ביטון: אבל איפה האומדן של העלות הזאת?

מיכאל ביטון: כמה זה עלה?

מוטי לוין: אין לי כאן.

מיכאל ביטון: זה גם חלק מקידום הפרויקט.

מיכאל ביטון: כמה עלו ההפקעות?

מוטי לוין: אין לי האומדן של ההפקעות ושל התכנון.

מיכאל ביטון: אז 30 מיליון שקל שהושקעו כבר לא כוללים את ההפקעות.

מוטי לוין: אני רוצה להבהיר למי שלא מבין את העניין הזה: ההבדל בין עלויות ביצוע לעלויות תכנון הם בסדר גודל אפילו שניים.

מוטי לוין: עלויות התכנון זה מיליונים, ועלויות הביצוע זה עשרות מיליונים ואפילו יותר.

מוטי לוין: 145 מיליון שקלים בנויים בצורה הבאה: יש כ-20 מיליון שקל למבנה שליטה ובקרה; כ-50 מיליון שקל למבנים תת-קרקעיים של המעבר התת-קרקעי.

מוטי לוין: אני אתקן פה את המושג של ראשת המועצה – אין פה ענין של תחנה עילית ותחנה תחתית - -

גלית שאול: גשר עילי.

מוטי לוין: תנו לי, בבקשה, להשלים.

מוטי לוין: יש מושגים של המעבר התת-קרקעי להולכי רגל - -

מיכאל ביטון: המעבר הזה כבר לא יהיה.

מוטי לוין: זה מסדרונות שכוללים את כל הגישה - -

מיכאל ביטון: אבל הוא כבר לא יהיה.

אריאל פיפרנו: נכון.

שירן יעקב: - - -

מוטי לוין: כל הדברים האלה זה סדר גודל של 50 מיליון שקל.

מוטי לוין: והחלופה העילית תופסת 20 מיליון שקל.

מיכאל ביטון: תודה.

מיכאל ביטון: ראשת המועצה, בבקשה, תסיימי.

מוטי לוין: החלופה העילית חוסכת - -

מיכאל ביטון: תודה, אנחנו נחליט.

מיכאל ביטון: נחזור אליך.

מיכאל ביטון: ראשת העיר, אנא, סיימי.

מיכאל ביטון: אם אני מבין עד כאן, מבחינתך החייאת אופציית בת חפר היא טובה אם היא מתוחמת בזמנים כאופציה סופית; והדבר השני הוא שאפשר להמשיך לתכנן את אחיטוב ולהכין אותה לביצוע בשנים האלה, ולא לחכות עם הבשלות שיום אחד להקים ולא יתעכבו על היבטים אחרים.

גלית שאול: הבנת מצוין.

גלית שאול: חשוב לנו להדגיש שוב שאחת הבעיות המרכזיות בסיפור הזה של הבחינה היא דחיית אופציית אחיטוב.

גלית שאול: אופציית אחיטוב עמדה על השולחן בדיוק כמו שאמרת.

גלית שאול: אתם ראיתם כאן

גלית שאול: לפני כן שאמרו שבשנת 2027 המסילה תתחיל לפעול.

גלית שאול: אופציית אחיטוב הייתה אמורה להיות מוכנה עד אז, כלומר כשהמסילה מתחילה לפעול זה יקרה.

מיכאל ביטון: תודה.

מוטי לוין: - - -

מיכאל ביטון: רגע, אדוני, לא להתפרץ.

מיכאל ביטון: רק ח"כים יכולים להתפרץ וגם זה במידתיות.

מיכאל ביטון: זה זכויות היתר שלהם במשכן.

רות וסרמן לנדה: דגש על ח"כים ולא ח"כיות ביום האישה.

מיכאל ביטון: גם ח"כיות.

גלית שאול: אני יכולה להגיד עוד משפט?

מיכאל ביטון: כן.

גלית שאול: אני חושבת שעשינו כברת דרך מאז וגם העובדה שנקבע פה הדיון היא חשובה מאוד.

מיכאל ביטון: תשמרי את זה לסיכום הישיבה בעוד חצי שעה.

מיכאל ביטון: אנחנו עוד חופרים, אנחנו בשלב ה-digging.

גלית שאול: אוקיי.

מיכאל ביטון: חברת הכנסת וסרמן, יוזמת הנושא הזה והמובילה שלו.

רות וסרמן לנדה: אני אשמח לשמוע את רן שכטר ואז אני אשמח להגיב.

רות וסרמן לנדה: אני אתאפק.

רן שכטר: אני חלק ממטה מאבק התושבים, תושב עמק חפר.

מיכאל ביטון: רן, סליחה, אילן שדה הוא ראש מועצה, ויש לו מעמד, והוא ידבר קודם.

מיכאל ביטון: אילן, בבקשה.

אילן שדה: התחנה נקראת אמנם תחנת אחיטוב אבל כולה בשטח שיפוט מועצה אזורית מנשה, כולל הקרקעות שהופקעו.

אילן שדה: כביכול הוצג שיש תכנון לאזור תעשייה משותף לבאקה יחד עם ג'ת ומנשה בין תחנת אחיטוב לתחנת באקה.

אילן שדה: הנושא הזה בבחינה.

אילן שדה: תחנת באקה יושבת על מסילת מנשה המזרחית.

אילן שדה: המסילה הזאת תגיע, אם בכלל, ב-2031, כפי שרשום, עד אזור כביש 65, ואדי ערה.

אילן שדה: זאת אומרת המסילה הזאת תשמש רק את תושבי חריש וואדי ערה.

אילן שדה: אבל היא תעבוד מעט מאוד בניגוד למסילה המזרחית, לא מנשה, שתעבוד כל היום.

אילן שדה: יהיה שם קו שיעבוד כל היום.

אילן שדה: המסילה הזאת לא תוביל מטענים.

אילן שדה: היא אמנם מיועדת למטענים, אבל בשביל מטענים היא צריכה להגיע ליוקנעם עם 17 קילומטר מינהור.

אילן שדה: זה יהיה בשנות ה-40, 50, 60, אני לא יודע מתי זה יהיה.

אילן שדה: זאת אומרת המסילה הזאת לא תוכל לפתור את בעיות הפקקים שקיימים היום בעמק חפר ובמנשה.

אילן שדה: בלתי ניתן לנסוע.

אילן שדה: נערות ונערים אינם מגיעים היום לחוגים במועצה כי מה שלקח 10 דקות לוקח היום למעלה משעה נסיעה באזור הזה.

אילן שדה: זה מה שקורה לכולנו.

מיכאל ביטון: בגלל זה אנחנו פה.

מיכאל ביטון: זאת הסיבה שהדיון הזה מתקיים.

אילן שדה: לכן יש חשיבות עליונה בהפעלת תחנת אחיטוב כאשר המסילה תתחיל לעבוד.

אילן שדה: זה אפשרי כי זה צריך להיות עילי, זה לא יפגע בעבודות המסילה שכבר נסללה באזור הזה, ואפשר לבצע את זה עד 2027 כשהרכבת תתחיל לעבוד.

אילן שדה: זאת בקשת תושבי האזור.

מיכאל ביטון: תודה רבה.

מיכאל ביטון: רן שכטר, בבקשה.

רן שכטר: אני רן שכטר ממטה המאבק של התושבים.

רן שכטר: מה שהוועדה חווה פה אנחנו חווים כבר יותר משנה.

רן שכטר: יש פשוט התעלמות מוחלטת ממשרד התחבורה.

רן שכטר: הם עושים מה שהם רוצים, איך שהם רוצים ומתי שהם רוצים.

מיכאל ביטון: בשביל הדיוק: מאז קיימתם דיונים והיו קשובים לכם.

רן שכטר: קיימנו דיונים לא עם הדרג המקצועי - -

מיכאל ביטון: אני יודע להיות הכי נוקב, אבל אם יושבת פה ראשת עיר שמישהו היה קשוב לתפיסות שלה אז לא להגיד "עד היום", להגיד "עד זמן מסוים".

רן שכטר: קיימנו דיונים עם היועצים של שרת התחבורה והם הופתעו מכל הנתונים המדהימים שהצגנו להם.

רן שכטר: הדרג המקצועי לא נפגש איתנו, וחבל.

רן שכטר: לא הצלחנו להגיע לפגישה של התושבים לפחות.

רן שכטר: לפני שבוע שרת התחבורה בכבודה ובעצמה מעל בימת משכן הכנסת אמרה שתחנת אחיטוב תוקם.

רן שכטר: יש לי תשע השניות האלה בטלפון שלי – מי שרוצה אני שולח לו בשנייה וחצי.

רן שכטר: אז להגיד ששרת התחבורה החליטה שלא תוקם תחנת אחיטוב זה לא נכון.

אריאל פיפרנו: אני לא מכיר אמירה כזאת.

רן שכטר: אז אני אשלח לך את זה ואתה תדע.

מיכאל ביטון: לא תוקם כרגע.

מיכאל ביטון: תחנת אחיטוב תוקם אבל אתה לא יכול לדעת מתי.

רן שכטר: לעצם העניין – הסיכומים על גשר עילי, אין להם אחיזה במציאות.

רן שכטר: לפני שבוע התקיים דיון בנוכחות הוועדה הארצית למבנה השו"ב שאריאל דיבר עליו שמתכוונים להכין אותו, ואנחנו שאלנו איפה הגשר העילי.

רן שכטר: היינו יחד עם מהנדס מועצת עמק חפר ולאה, מהנדסת מועצת מנשה ושאלנו איפה המקום של הגשר העילי?

רן שכטר: הייתה דממה.

רן שכטר: אין.

רן שכטר: זאת אומרת שמה שאומרים פה ומה שקורה בשטח לא מתקיים.

מיכאל ביטון: רן, אנחנו נבקש הבהרה על הגשר העילי ועל הקידום שלו.

מיכאל ביטון: מה עוד?

מיכאל ביטון: תהיה ממוקד כי אנחנו קצרים בזמן.

רן שכטר: אני רוצה להיתלות במה שאמרה שרת התחבורה.

רן שכטר: היא אמרה שתקום תחנה באחיטוב, והדבר היחיד שנותר לדעת זה לוחות זמנים שצריכים להיות יחד עם הפעלת המסילה, הווה אומר ב-2025.

רן שכטר: תודה רבה.

מיכאל ביטון: תודה רבה.

מיכאל ביטון: רות וסרמן ואחר כך ראאד דקה, ראש עיריית באקה על גרבייה.

רות וסרמן לנדה: חברים, בוקר טוב, קודם כול אני רוצה להודות לך, היושב-ראש.

רות וסרמן לנדה: אנחנו כולנו יודעים מתי הלכנו לישון אתמול, וזה שהתעקשת לקיים את הדיון הזה לגמרי לא ברור מאליו.

מיכאל ביטון: את המנהיגה.

מיכאל ביטון: אנחנו רק המוציאים לפועל.

מיכאל ביטון: רות וסרמן היא המנהיגה של הנושא הזה, שלא תתבלבלו.

רות וסרמן לנדה: אותי חינכו דווקא לא למאבקים.

רות וסרמן לנדה: אני לוחמנית בסיפור הזה כי אני מרגישה שיש פה הרבה מאוד לקונות ונעלמים.

רות וסרמן לנדה: מידע זה דבר מאוד מרגיע, חברים ממשרד התחבורה.

רות וסרמן לנדה: אני בן אדם מכבד, באמת מכבד.

רות וסרמן לנדה: אתם אנשי המקצוע.

רות וסרמן לנדה: אנחנו ההדיוטות לא מבינים בתחבורה.

רות וסרמן לנדה: אז בואו נשים את הדברים על השולחן בצורה הכי פשוטה וקלה להבנה לאנשים מאוד פשוטים.

רות וסרמן לנדה: הופקעו אדמות.

רות וסרמן לנדה: הדבר הזה מתנהל המון שנים.

רות וסרמן לנדה: הייתי בשטח, הקשבתי לתושבים, דיברתי עם משרד התחבורה.

רות וסרמן לנדה: הייתי שם לפחות 3 פעמים.

רות וסרמן לנדה: דיברתי עם ראשת המועצה עמק חפר, דיברתי עם ראש מועצת מנשה, דיברתי גם עם גורמים ערביים.

רות וסרמן לנדה: מי שמכיר אותי ואת הרקע שלי, אדוני וידידי חבר הכנסת אוסאמה, הדבר האחרון שהייתי עושה, רות וסרמן לנדה, מי כמוך יודע, יושב-ראש הוועדה, זה להילחם על משהו על חשבון החברה הערבית, חלילה.

רות וסרמן לנדה: זה פשוט לא רות.

אוסאמה סעדי: אבל זה על חשבון.

רות וסרמן לנדה: זה לא.

רות וסרמן לנדה: אתה החלטת, אבל עכשיו תורי לדבר.

אוסאמה סעדי: אז תשמעי - - -

מיכאל ביטון: אנחנו נשמע את ראש העיר.

רות וסרמן לנדה: משרד התחבורה רוצה שתאמין שזה על חשבון, ואתה נופל לעניין הזה.

מיכאל ביטון: רות, תני לי לעזור.

מיכאל ביטון: אוסאמה, הדיון הזה הוא מעקב על ביטול עיכוב שינוי תחנת אחיטוב.

מיכאל ביטון: אחת התשובות הייתה שתהיה אלטרנטיבה בבאקה.

מיכאל ביטון: אתה רוצה לדון איך מקימים את זה כראוי בבאקה?

מיכאל ביטון: אנחנו נעשה דיון כזה - -

רות וסרמן לנדה: אני אפילו אעזור לך.

מיכאל ביטון: רגע.

מיכאל ביטון: ההערה שלך, אוסאמה, נשמעה.

רות וסרמן לנדה: משרד התחבורה רוצה בדיוק מה שאתה נופל אליו, ואולי גם דקה ייפול – שזה על חשבון זה.

רות וסרמן לנדה: אבל פה מדובר על משהו שיקרה בעוד 10 שנים ובמקרה הטוב ב-2031.

רות וסרמן לנדה: הרי כולנו יודעים שמה שעל הנייר ומה שבפועל זה לא תמיד יוצא ויהיה עיכוב.

מיכאל ביטון: - - - לסיים.

מיכאל ביטון: אנחנו נשמע את ראש העיר.

רות וסרמן לנדה: אבל זה מאוד חשוב.

רות וסרמן לנדה: מה משרד התחבורה עושה?

רות וסרמן לנדה: הוא בעצם לוקח את התושבים של באקה כאילו תושבי עמק חפר ומנשה הם נגד.

רות וסרמן לנדה: תשאל את ראשי המועצות האלה – לא רק שהם לא נגד, הם נלחמים, הם נותנים להם אדמות.

רות וסרמן לנדה: זה בכלל לא שם.

רות וסרמן לנדה: אז תרדו מהשיח הזה כי זה משרת פה את אותה אנומליה שמקדם משרד התחבורה.

מיכאל ביטון: אבל, רות, את צריכה להקשיב לאוסאמה.

מיכאל ביטון: אוסאמה אומר: תשאלו את הנהגת הקהילה אם היא רוצה את התחנה ואיפה.

אוסאמה סעדי: - - -

רות וסרמן לנדה: אני לא מקבלת את הטיעון שהתחנה באחיטוב באזור מנשה או בבת-חפר היא בבאקה.

רות וסרמן לנדה: תחנה לבאקה תהיה בבאקה.

רות וסרמן לנדה: אתה אמרת את זה, אדון אריאל.

אריאל פיפרנו: - - -

רות וסרמן לנדה: אתה אמרת את המשפט שקומם את אוסאמה.

רות וסרמן לנדה: אז אני מבקשת.

רות וסרמן לנדה: התחנה לאחיטוב ולאזור מנשה היא לאחיטוב ולאזור מנשה.

רות וסרמן לנדה: לא הגיוני שחבר'ה צעירים לא רק לא מגיעים לחוגים – אנחנו שתי דקות מהגדר הפרוצה לחלוטין.

רות וסרמן לנדה: אין תחבורה ציבורית.

רות וסרמן לנדה: חבר'ה לוקחים טרמפים בחושך.

רות וסרמן לנדה: זה מטורף - -

מיכאל ביטון: דיברנו על העניין הזה.

רות וסרמן לנדה: - - זה כבר עניין ביטחוני - -

מיכאל ביטון: רות, אני רוצה להיות פרקטי ולקדם חלופות.

רות וסרמן לנדה: אני רוצה להיות פרקטית.

רות וסרמן לנדה: תנו לי קצת, זה יום האישה.

מיכאל ביטון: יש לנו 20 דקות.

רות וסרמן לנדה: אז עכשיו שתי הדקות הפרקטיות.

רות וסרמן לנדה: אני מבקשת להדיוטות כמוני – תגידו מתי תאמרו לנו תאריך מדויק.

רות וסרמן לנדה: אני לא הייתי במשא ומתן, אני לא יודעת, לא קיבלנו תשובות ברורות.

רות וסרמן לנדה: מתי תהיה תשובה ברורה או לגבי התחנה שנקראת אחיטוב אבל היא בעצם במרחב מנשה?

רות וסרמן לנדה: היא עלית, היא תחתית, מעבר, לא מעבר?

רות וסרמן לנדה: אחרי שהופקעו אדמות והוצאו 30 מיליון שקל - -

אריאל פיפרנו: 30 מיליון שקלים אנחנו מוציאים בכל מקרה.

רות וסרמן לנדה: 30 מיליון שקל כשאתם רואים שהתכנון הזה עומד בעינו.

רות וסרמן לנדה: הוא לא עומד בעינו.

אריאל פיפרנו: זה לא נכון.

מיכאל ביטון: אתה לא מפקיע קרקעות לתחנה שהיא לא בעדיפות.

רות וסרמן לנדה: רק שנייה, רק שנייה.

רות וסרמן לנדה: לא רק שהופקעו קרקעות אבל 30 מיליון שקל של התכנון - -

אריאל פיפרנו: אני אבהיר.

אריאל פיפרנו: 30 מיליון שקל זה לא להפקעות.

רות וסרמן לנדה: בעשר השנים האחרונות יצאו והוצאו מהמדינה יותר מ-30 מיליון שקל.

אריאל פיפרנו: נכון.

רות וסרמן לנדה: 30 ומעלה מיליון שקלים האלה שהם כרגע באוויר – אני מתנצלת מראש – אני מבקשת להדיוטות כמוני לתת תשובה ברורה; לא בעוד חצי שנה, לא בעוד שנה וחצי אלא ב-15 במאי בתחילת המושב הבא אני רוצה תשובה ברורה האם ומתי תקום תחנת רכבת לנוסעים – לא רק תחנה תפעולית – באזור מנשה, אחיטוב או בת-חפר.

רות וסרמן לנדה: מה שתגידו – הכול בסדר.

רות וסרמן לנדה: אבל שתהיה במרחב הזה איזושהי תחנה.

רות וסרמן לנדה: אתם מבינים יותר טוב מאיתנו אבל אל תיתנו לנו משפט כמו שקיבלתי בסיכומים עם משרד התחבורה; תשובות שמעליבות את האינטליגנציה.

רות וסרמן לנדה: אני בכל זאת בוגרת אוקספורד עם דוקטורט.

רות וסרמן לנדה: תנו כבוד לעשרות אלפי תושבים שאין להם תשובה.

רות וסרמן לנדה: זה מתסכל, מקומם.

רות וסרמן לנדה: אנשים לוקחים טרמפים רגע לפני הגדר שפרוצה לחלוטין.

רות וסרמן לנדה: יש שם חור בגודל של אוטובוס.

רות וסרמן לנדה: תעשו לי טובה – תנו תשובה שמובנת לתושבים.

מיכאל ביטון: רות, תודה רבה.

מיכאל ביטון: ראש עיריית באקה אל גרבייה.

מיכאל ביטון: אנחנו נסכם את הדיון הזה בקרוב.

אוסאמה סעדי: אני מבקש לדבר.

מיכאל ביטון: קצר.

מיכאל ביטון: גם מקלב.

מיכאל ביטון: כל אחד מכם קצר ביותר.

מיכאל ביטון: ראד דקה, בבקשה.

מיכאל ביטון: חשוב לנו שתגיד איך אתה תופס את היוזמה להקים תחנה אצלכם ומה חשוב לכם שם שיתייחסו אליו; והאם עשו את זה בשותפות איתכם?

מיכאל ביטון: יש לך ועדה לתכנון ולבנייה ברשות – איך הדבר הזה מתקדם?

ראד דקה: תודה רבה לכולם.

ראד דקה: קודם כול, תיקון טכני:

ראד דקה: בבאקה וג'ת יחד יש 45,000 תושבים, ותחנת הרכבת מנשה שעוברת ליד באקה אל גרבייה, אחרי הרבה דיונים יש לנו בעיה עקרונית שזה עובר על קרקע פרטית, ולאנשים אין לאן ללכת.

ראד דקה: בבאקה אל גרבייה אנחנו כ-30,000 תושבים בשטח שיפוט של 9,000 דונם.

ראד דקה: מתוכם 2,500 דונם הלכו לכביש 6 ולכל מיני תשתיות לאומיות.

ראד דקה: לכן יש לנו בעיה עקרונית עם הקרקע הפרטית.

מיכאל ביטון: ראד, אתה יושב-ראש הוועדה לתכנון ובנייה שם?

אילן שדה: לא, זאת ועדה מרחבית.

מיכאל ביטון: ועדה מרחבית.

מיכאל ביטון: יש לך רעיונות וחלופות שהצגת למשרד?

ראד דקה: כן, כן.

ראד דקה: אנחנו בדיונים.

ראד דקה: אנחנו גם בשיתוף פעולה עם מועצה אזורית מנשה עם כבוד אילן שדה, ראש המועצה שם.

ראד דקה: חשוב לדעת שהרכבת עוברת ליד כביש 6.

ראד דקה: אמרו שאיחוד תשתיות פוגע בקרקע הפרטית של אנשי באקה אל גרבייה.

ראד דקה: אבל אנחנו מדברים עם ועדת הכלכלה.

ראד דקה: שרת הכלכלה הייתה וסגן שר הכלכלה ודיברנו על אזור תעסוקה משותף - - -

רות וסרמן לנדה: מה הקשר?

מיכאל ביטון: תני לו רגע להתבטא.

רות וסרמן לנדה: זה לא קשור.

מיכאל ביטון: אבל הוא לא האויב של הנושא שלנו.

מיכאל ביטון: יש לו אתגרים משלו.

רות וסרמן לנדה: זה פשוט לא קשור.

מיכאל ביטון: אבל, רות, סליחה.

מיכאל ביטון: יש פה תחנה שקמה.

מיכאל ביטון: את לא רוצה שהיא תקום?

מיכאל ביטון: גם לא טוב.

מיכאל ביטון: שגם הם יבואו לוועדה?

רות וסרמן לנדה: להפך - -

מיכאל ביטון: תני לו להציג את הדאגות שלו, סליחה.

מיכאל ביטון: אתה תגיד מה שאתה רוצה.

מיכאל ביטון: אנחנו גם נעשה דיון על התחנה הזאת בנוכחותך אם צריך.

רות וסרמן לנדה: מצוין, זה חשוב מאוד.

רות וסרמן לנדה: אבל זה פשוט דיון אחר.

מיכאל ביטון: אתה רק תגיד כרגע את הנקודות עם הפנים לעתיד.

ראד דקה: חשוב לי לציין את הקונספט הרחב.

ראד דקה: גם אתם מדברים על קונספט רחב.

ראד דקה: התחלנו מחדרה עד כוכב יאיר.

ראד דקה: אז בואו נדבר על כל הקונספט הזה.

ראד דקה: באקה אל גרבייה וג'ת – מה שמקדמים שם זאת - - - של 1,400 דונם.

ראד דקה: תחנת הרכבת הזאת שמדברים עליה תהיה בתוך אותו אזור תעשייה.

ראד דקה: באקה וג'ת ביחד צריכים גישה לתחנת רכבת שתשרת אותם.

ראד דקה: זאת גם תחנה שתשרת את כל מועצה אזורית מנשה.

מיכאל ביטון: ראד, אם תרגיש שהנושא שלך לא מטופל ואין הקשבה לתפיסה התכנונית שלכם במרחב הזה הוועדה תקיים דיון מיוחד על התחנה הזאת.

מיכאל ביטון: משפטים אחרונים, בבקשה.

ראד דקה: אני מקווה שוועדת הכלכלה תיקח - - - את אזור התעסוקה שאנחנו מדברים עליו ואת תחנת הרכבת הזאת כדי שנקדם אותם יחד.

מיכאל ביטון: אנחנו נעשה דיון גם על אזור התעשייה וגם על הרכבת.

ראד דקה: - - -

מיכאל ביטון: אבל אתה צריך לחשוב על רעיונות ואלטרנטיבות, ואפשר לעשות את זה.

ראד דקה: יש רעיונות ואלטרנטיבות.

מיכאל ביטון: תודה רבה, ראד.

מיכאל ביטון: אני מתחייב בפניך לדיון כזה.

מיכאל ביטון: אוסאמה, בבקשה.

אוסאמה סעדי: תודה, אדוני היושב-ראש, אני לא קלטתי שמדובר בישיבה של ועדת המעקב על התחנה באחיטוב.

אוסאמה סעדי: חשבתי שמדובר על כל המסלול של הרכבת שהיא פוגענית ופוגעת כמעט בכל היישובים הערביים במסלול, החל מטייבה.

אוסאמה סעדי: תכף חברי אחמד טיבי ידבר על הנושא הזה.

מיכאל ביטון: טיבי זה בגלל שהוא מטייבה?

אוסאמה סעדי: כן.

אוסאמה סעדי: הוא מלווה את הנושא הזה.

מיכאל ביטון: טיבי מטייבה.

מיכאל ביטון: טייב.

אוסאמה סעדי: אדוני היושב-ראש וחברתי רות, באמת, תודה שאת עוקבת אחרי הנושא הזה.

אוסאמה סעדי: אבל, הנה, שמענו את ראש עיריית באקה, ואנחנו גם בקשר - -

מיכאל ביטון: זה אותו דבר.

מיכאל ביטון: אנחנו מקשיבים לגלית ולאילן ונקשיב לראש המועצה.

מיכאל ביטון: השלטון המקומי יודע מה הוא עושה.

אוסאמה סעדי: כל הכבוד שאתה עושה ישיבות בנושאים האלה וישיבות מעקב.

אוסאמה סעדי: אבל אני אומר לך, היישובים האלה – גם טייבה, גם קלאנסווה, גם טירה, גם באקה, גם ג'ת – כל האזור הזה סובל בגלל שהוא נמצא במרכז.

אוסאמה סעדי: כביש 6 לקח את הקרקעות, מסילה מזרחית לקחה את הקרקעות, רשת חשמל ארצית לקחה את הקרקעות.

אוסאמה סעדי: לא נשארו קרקעות.

אוסאמה סעדי: באים עם התחנה החדשה הזאת והמסלול החדש שלוקחים את מה שנשאר.

אוסאמה סעדי: גם, לפחות, בכביש 6 הגיעו לסיכום של קרקע תמורת קרקע.

אוסאמה סעדי: פה הם לא מציעים להם אפילו קרקע תמורת קרקע.

מיכאל ביטון: אני מבטיח לך – קיבלת התחייבות, ואתה יודע שאני עומד בהתחייבויות.

אוסאמה סעדי: אני מבקש ממך לקיים דיון מיוחד - -

מיכאל ביטון: הבטחתי לך.

אוסאמה סעדי: - - ולהזמין את ראשי הערים טירה, טייבה, באקה וג'ת.

מיכאל ביטון: אוסאמה, יהיה דיון כזה.

אוסאמה סעדי: תודה.

מיכאל ביטון: אחמד טיבי, קצר ולעניין כי אנחנו בסוף הדיון.

אחמד טיבי: אני אשנן את מה שאמר אוסאמה.

אחמד טיבי: המסלול הזה של הרכבת פוגע בטירה, בטייבה, בבאקה, בג'ת, בזמר ובכל האזור כאילו התושבים האלה הם אוויר ואפשר לפגוע בהם ואי אפשר להתחשב בהם.

אחמד טיבי: אני רוצה שתיקחו בחשבון את הדברים שאמר ראש עיריית באקה ראד דקה: צריך לקחת בחשבון את הצרכים גם של תושבי באקה וגם של כל המסלול הזה שניזוק.

מיכאל ביטון: וגם ללמוד מחלם של העבר.

מיכאל ביטון: בדימונה עשו תחנת רכבת 2 קילומטר ממרכז העיר.

מיכאל ביטון: אף אחד לא נסע בה.

מיכאל ביטון: זה עמד ככה 15 שנה.

מיכאל ביטון: אם היו עושים את זה בתחנה המרכזית ומביאים את הרכבת באופן עילי או תחתי – לא משנה איך – זה היה מהפכה.

מיכאל ביטון: אז אנחנו צריכים לחשוב איפה לעשות ואיך לעשות.

אחמד טיבי: כמו שאמרת, אדוני, אני מבקש שיהיה דיון מיוחד בהצעה של ראד.

מיכאל ביטון: אני הבטחתי לראש המועצה וגם אוסאמה הציע להזמין כמה ראשי רשויות שמושפעים מזה.

מיכאל ביטון: זה יהיה גם על תחנת הרכבת וגם על אזור התעשייה המשותף והסינרגיה בין הדברים ובחינת חלופות ואפשרויות מוסכמות על ההנהגה האזורית והמקומית.

מיכאל ביטון: אני רוצה לנוע לסיכום הדיון.

מיכאל ביטון: יש לי שאלה - -

גלית שאול: אפשר לבקש משהו?

מיכאל ביטון: רק רגע, חברים, נגמר לנו הזמן.

מיכאל ביטון: יש לנו 11 דקות.

גלית שאול: לקחו לנו - - - לא קשור.

מיכאל ביטון: גלית, גם אנחנו קשובים.

מיכאל ביטון: אם מישהו מזיז בעיה למישהו אחר - -

גלית שאול: אין לזה קשר.

מיכאל ביטון: - - ואומר שהפתרון שלך הוא בבאקה אז לבאקה יש זכות להגיב.

גלית שאול: זה רק מוכיח - -

מיכאל ביטון: אבל יש להם זכות להגיד בדיון הזה משהו כי מישהו שילב אותם בדיון.

רות וסרמן לנדה: אבל אחמד משוכנע שזאת אותה מסילה.

רות וסרמן לנדה: אבל מה שהוא לא שמע בהתחלה זה שמדובר על מסילה שעוד לא תוכננה ורק ב-31' תוכן, והיא קשורה לבאקה.

מיכאל ביטון: בסדר.

מיכאל ביטון: גלית, אני אתן לך להגיד בסוף משפטי סיום.

גלית שאול: תודה.

רות וסרמן לנדה: אתה מבין, אחמד, זה מה שמשרד התחבורה רוצה שתבין.

מיכאל ביטון: לגבי אחיטוב מתגבשת הסכמה שאתם ממשיכים בתכנון.

מיכאל ביטון: האם אתם חושבים על לוח זמנים לאחיטוב?

מיכאל ביטון: אתם אומרים, בואו נכין את כל התשתית התכנונית ולא נחכה.

מיכאל ביטון: האם גם לסופיות ההקמה יש לוחות זמנים?

מוטי לוין: אנחנו נעצרנו בשעתו בהחלטה באמצע 20', בשלב תכנון מוקדם.

מוטי לוין: אגב, השאלה שלכם לגבי עלויות תכנון – מספר בודדים של - - -

מיכאל ביטון: אבל אני שואל שאלה ואתה עונה לי על עלויות תכנון?

מיכאל ביטון: אני חוזר על השאלה.

מיכאל ביטון: אני שואל שאלה – לענות על שאלות.

מיכאל ביטון: האם יש סופיות דיון וסופיות הקמה לאחיטוב – תאריך יעד שהמשרד לוקח על עצמו?

מיכאל ביטון: אני שאלתי על הקמה ואתה עונה לי על מה שלא שאלתי.

מוטי לוין: הקמת תחנות.

אריאל פיפרנו: אני יכול להשיב?

מיכאל ביטון: אני יכול לשאול את זה פעם שלישית: האם יש לוחות זמנים סופיים להקמת תחנת אחיטוב אחרי הסכמה שלא עוצרים בתכנון ומתקדמים?

מיכאל ביטון: האם יש יעד מוסכם לשלב ההקמה?

אריאל פיפרנו: שאלת כמה דברים שונים כי אתה בעצם מניח שאנחנו - - -עם אחיטוב.

אריאל פיפרנו: נוכל תוך כמה חודשים לתת תשובה.

רות וסרמן לנדה: "כמה חודשים".

מיכאל ביטון: את רואה שאני יודע לשאול את השאלות ואת סתם מפריעה לי, באמת.

אריאל פיפרנו: זאת תשובה שאני - - - מלשכת המנכ"לית אצלנו מבחינת לוחות הזמנים של העבודה המרחבית שתתבצע בבת חפר וכדומה.

מיכאל ביטון: ראשת המועצה, כמה מילים לסיכום ואנחנו סוגרים את הדיון.

אריאל פיפרנו: אני יכול להגיב לכמה טענות שהופנו כלפינו?

מיכאל ביטון: כן.

אריאל פיפרנו: תודה.

אריאל פיפרנו: קודם כול לפרוטוקול אני רוצה שיהיה ברור לפרוטוקול שהרעיון שעל-פיו תוקם תחנה מלאה ב-145 מיליון שקלים באחיטוב לא קיים.

אריאל פיפרנו: הסרט הזה ירד מהפרק.

אריאל פיפרנו: לא תוקם תחנה בגודל של סבידור - -

מיכאל ביטון: אף אחד לא ביקש סבידור.

מיכאל ביטון: ביקשו תחנה.

אריאל פיפרנו: הקונספט המקורי היה של תחנה מפוצלת - - -

מיכאל ביטון: זה קונספט שלכם, לא שלהם.

רות וסרמן לנדה: אז לא תוקם תחנה בכלל?

אריאל פיפרנו: אני מדבר כרגע על קנה המידה.

רות וסרמן לנדה: יכול להיות שתוקם תחנה קטנה?

אריאל פיפרנו: תנו לי לסיים.

מיכאל ביטון: תמשיך.

אריאל פיפרנו: בחלופה המקורית של 145 מיליון שקלים אין סרט כזה שבו זה יוקם.

אריאל פיפרנו: גם אם היום אנחנו מחליטים להקים תחנה קטנה יותר כפי שנחוץ באחיטוב, אנחנו צריכים לחזור לשלב הפרוגרמה והתכנון.

מיכאל ביטון: כמה זמן בערך?

אריאל פיפרנו: אני לא יודע לומר לוחות זמנים.

מיכאל ביטון: להאיץ.

קריאה: כמה שנים.

אריאל פיפרנו: בכל מקרה הקמה של תחנה קטנה יותר בין בבת חפר ובין באחיטוב זה אותם לוחות זמנים.

מיכאל ביטון: זה גם יכול להיות בשניהם.

מיכאל ביטון: מי קבע שצריך לבחור בין שניהם?

אריאל פיפרנו: נכון.

אריאל פיפרנו: בכל מקרה צריך להתחיל מההתחלה.

אריאל פיפרנו: אז הסרט של 2025 ירד מהפרק.

אריאל פיפרנו: חשוב להבין את זה.

רות וסרמן לנדה: לכן הדברים שאמרו במשא ומתן זה לא אמיתי - -

אריאל פיפרנו: - - -

רות וסרמן לנדה: - - משרד התחבורה ומשרד התחבורה מדברים בשני קולות - -

אריאל פיפרנו: אני ממשיך.

אריאל פיפרנו: סוגיית 30 מיליון השקלים שדובר עליה קודם - -

מיכאל ביטון: עזוב את זה כבר.

מיכאל ביטון: אנחנו דיברנו על זה.

אריאל פיפרנו: - - 30 מיליון השקלים לא הוצאו לריק.

אריאל פיפרנו: הם הוצאו לצורך תפעולי.

אריאל פיפרנו: מבנה השליטה והבקרה, תחנות תפעוליות, העתקת התשתיות שנחוצים בכל מקרה - -

מיכאל ביטון: הם בוצעו כשהיה תכנון להקים את זה מהר.

מיכאל ביטון: הם לא הוצאו כשתכננתם לעכב את זה.

אריאל פיפרנו: הם הוצאו בכל מקרה והיו מוצאים בכל מקרה.

גלית שאול: - - -

אריאל פיפרנו: הם יכלו לשמש כיסודות התחנה אבל יש בהם נחיצות בכל מקרה - -

גלית שאול: קלקלת עכשיו.

גלית שאול: כמעט רציתי לפרגן לכם אבל עכשיו זה כבר לא יקרה.

אריאל פיפרנו: - - לא בוזבז שקל מ-30 מיליון השקלים האלה.

אריאל פיפרנו: עלות התכנון שאנחנו מדברים עליה היא זניחה יחסית לבקשה של התושבים להקים תחנה בגודל של סבידור.

גלית שאול: זה לא של התושבים.

גלית שאול: אנחנו קיבלנו - -

אריאל פיפרנו: של המועצה.

גלית שאול: - - תקשיב לי טוב - -

רות וסרמן לנדה: זאת בושה וחרפה.

רות וסרמן לנדה: יש פה חלם בלתי מתקבל על הדעת.

מיכאל ביטון: אבל את לא עוזרת לי לסכם כמו שצריך.

גלית שאול: זה לא - - - משאבים.

גלית שאול: זה עמד בכל המבחנים שלכם.

גלית שאול: זאת החלטה פוליטית של שרה שביטלה, וזה עמד בכל - - -

אריאל פיפרנו: בסדר.

גלית שאול: - - -

מיכאל ביטון: תן לראשת המועצה להגיד מדם ליבה את הדברים.

אריאל פיפרנו: אני רוצה להמשיך.

מיכאל ביטון: אריאל, תן לה להגיד מה שיש לה בדם ליבה.

גלית שאול: רציתי מאוד לפרגן לכם.

גלית שאול: עכשיו אני כבר לא במצב הזה.

גלית שאול: אני אפרגן לשרה כי היא עשתה שינוי כיוון כי אתם לא בסדר בהתנהלות הזאת.

גלית שאול: זאת התנהלות לא הוגנת.

גלית שאול: 20 שנה - -

אריאל פיפרנו: מה הוגן?

אריאל פיפרנו: - - -

גלית שאול: - - אנחנו עומדים בכל המבחנים.

גלית שאול: זה לא גחמה של תושבים שרוצים את הדבר הזה.

גלית שאול: אנחנו עומדים בכל המבחנים ובודקים שמגיע לנו לקבל - -

אריאל פיפרנו: - - -

מיכאל ביטון: ממש לא.

אריאל פיפרנו: - - -

גלית שאול: - - בודקים שמגיע לנו לקבל תחנה בכל מבחן שהוא.

גלית שאול: עברנו מבחנים קשים מאוד, אפילו כאלה שסופרים מספר תושבים, שמשווים אותנו לערים הגדולות.

גלית שאול: את כל זה עברנו.

אריאל פיפרנו: אנחנו - - -

גלית שאול: - - הפקיעו לנו קרקעות בטענה שצריכים את זה בשביל תחנת רכבת.

גלית שאול: כולם ישבו בשקט, הכול היה בסדר - -

מיכאל ביטון: תודה רבה.

גלית שאול: רגע, כבוד היושב-ראש.

מיכאל ביטון: אמרתי לך שאתן לך משפט סיכום ואת התפרצת.

מיכאל ביטון: אריאל, שתי דקות, בבקשה.

גלית שאול: כאילו זאת גחמה של תושבים.

גלית שאול: מה זה?

מיכאל ביטון: גלית, די.

אריאל פיפרנו: התחנה בבאקה ובג'ת, כאמור, מבחינתנו - -

רות וסרמן לנדה: מה הקשר לבאקה וג'ת?

מיכאל ביטון: סליחה, רות, קריאה שנייה.

מיכאל ביטון: אני לא יכול.

מיכאל ביטון: את לא תהיה פה בסיכום.

רות וסרמן לנדה: אבל מה הקשר?

מיכאל ביטון: רות, קריאה שנייה.

אריאל פיפרנו: אני מבין את - - - לבטל - - - אבל היא תקרה בכל מקרה.

רות וסרמן לנדה: אבל זה פשוט לא - -

מיכאל ביטון: רות, קריאה שנייה.

מיכאל ביטון: אתה סיימת?

אריאל פיפרנו: לא.

אריאל פיפרנו: אני מבין את הרצון - - - את באקה-ג'ת, אבל היא תוקם בכל מקרה ובמקביל - - -

רות וסרמן לנדה: מה הקשר?

רות וסרמן לנדה: למה אתה קושר בין הדברים?

רות וסרמן לנדה: שיהיה בבאקה, אנחנו בעד באקה.

אריאל פיפרנו: - - -

רות וסרמן לנדה: תושבי אחיטוב ומנשה בעד באקה.

רות וסרמן לנדה: אין לנו עניין להתנגד לבאקה.

רות וסרמן לנדה: אל תגיד את זה בכלל בדיון הזה.

רות וסרמן לנדה: זה דיון נפרד.

מיכאל ביטון: אני רוצה לסכם את הדיון.

מיכאל ביטון: תודה רבה.

אריאל פיפרנו: חברי הכנסת לא נמצאים כאן - -

רות וסרמן לנדה: זאת פשוט בושה שאתה קושר ביניהם.

אריאל פיפרנו: היו פה - - - שדיברו - -

רות וסרמן לנדה: אבל הם כבר לא פה.

אריאל פיפרנו: אבל בפרוטוקול.

אריאל פיפרנו: מה זאת אומרת?

מיכאל ביטון: רות, את לא מכבדת אותי בדיון הזה.

רות וסרמן לנדה: סליחה.

מיכאל ביטון: תודה רבה.

מיכאל ביטון: אריאל, תמשיך.

אריאל פיפרנו: לגבי הטענה שעלתה פה קודם בעניין סוגיית טירה וטייבה וכל אלה – זה לא קשור לדיון על אחיטוב, אני מודה.

אריאל פיפרנו: אבל אני רק אשיב: מסילה מזרחית עוברת בכל מקרה סמוך ליישובים האלה - -

מיכאל ביטון: זה דיון נפרד.

מיכאל ביטון: אל תתייחס עכשיו - -

רות וסרמן לנדה: עוד פעם אתה חוזר על זה.

רות וסרמן לנדה: זה מטריף.

רות וסרמן לנדה: עוד 15 שנים.

אריאל פיפרנו: - - -

מיכאל ביטון: אדוני, עזוב את זה.

מיכאל ביטון: עכשיו אנחנו לא מדברים על באקה.

רות וסרמן לנדה: זה מאוד יפה.

רות וסרמן לנדה: זה תכסיס נפלא להסיט את הדיון.

מיכאל ביטון: רות, רות.

מיכאל ביטון: אנחנו נדבר פעם אחרת על באקה והתחנה השנייה.

מיכאל ביטון: תודה רבה.

מיכאל ביטון: אני מסכם את הדיון: הוועדה מקדמת בברכה את הדיאלוג שנוצר בין המועצות האזוריות והנהגתן ונציגות התושבים למשרד התחבורה לבחינה מחדש של כל תהליך קבלת החלטות בתכנון והקמת תחנות ומסילות במרחב של עמק חפר.

מיכאל ביטון: הוועדה דורשת ממשרד התחבורה, כפי שהוסכם עם הרשויות המקומיות, להמשיך להאיץ את התכנון של התחנה באחיטוב כעתודה זמינה להקמה, ובתוך ארבעה חודשים להציג לנו את לוחות הזמנים להקמת תחנת אחיטוב כנגזרת מההסכמות להמשיך ולקדם את התכנון הזה.

מיכאל ביטון: הוועדה דורשת להאיץ את הבחינה ואת ההכרעה של אופציית בת חפר לאור שינוי נתיב המסילות ולהאיץ גם שם את התכנון וההכרעה על בחירת האופציה של התחנה בבת חפר ולדווח לוועדה תוך שלושה חודשים על ההכרעה בבחירת האלטרנטיבה הזאת שמתחילים לתכנן אותה.

מיכאל ביטון: הוועדה דורשת ממשרד התחבורה לקיים לפחות מפגש אחד מעמיק וארוך של כשעתיים-שלוש שיכלול גם נציגות תושבים.

מיכאל ביטון: נכון שאתם מידיינים ומתנהלים מול גורמי שלטון ורשות מקומית היא זרוע ארוכה של ממשלה, אבל פעם אחת אני מבקש מכם במשך שעתיים-שלוש לשמוע בנפש חפצה את התושבים ולדווח לוועדה שהתקיים מפגש אחד של שיתוף תושבים.

מיכאל ביטון: הוועדה דורשת ממשרד התחבורה להיות קשובים להנהגה במועצה של עיריית באקה אל גרבייה ושל הרשויות השכנות, כולל הרגישות של הפקעת קרקעות פרטיות והמחסור בקרקעות פרטיות במרחב הזה; ולייצר תכנון יצירתי ומוסכם שמצד אחד מאפשר הקמה של תחנת רכבת עתידית בבאקה כולל מרחב תעשייתי ומסחרי משותף, וכל זאת בהקשבה יתרה להנהגה בשלטון המקומי שיודעת מה טוב עבורה.

מיכאל ביטון: כמו כן להפיק לקחים מתחנות שהוקמו באופן לא נכון, לא מעשי ולא שימושי כמו התחנה בדימונה לפני עשרות שנים.

מיכאל ביטון: לא להקים דבר שהציבור לא צריך אותו – להקים דבר שהציבור חפץ בו, רוצה אותו והסכים עליו.

מיכאל ביטון: "הסכים עליו" זה 80%.

מיכאל ביטון: 100% מהציבור לא יהיה לעולם, אבל כשתקבלו את ההנהגה ואת 80% מהציבור שחפצים בדבר סימן שלתחנה הזאת יש עתיד לקום ולהיות טובה.

מיכאל ביטון: הוועדה דורשת ממשרד התחבורה להבהיר ולהודיע בתוך חודשיים שהגשר העילי שנדרש בתחנת אחיטוב לא נפקד מהתכניות השונות ומהדיונים שנרקמים בימים אלה, ואת זה להודיע לנו תוך חודשיים.

מיכאל ביטון: זה באשר להערה על דיון שלא כלל את הקידום של האופציה הזאת שהיא מתיישבת עם תפיסת משרד התחבורה באשר להמשך התכנון בתחנת אחיטוב.

מיכאל ביטון: הוועדה תקיים דיון המשך בעוד שלושה עד ארבעה חודשים.

מיכאל ביטון: חלק מהתשובות שלכם כבר תוך חודשיים ושלושה וחלק תוך ארבעה חודשים.

מיכאל ביטון: כל מה שתוכלו להאיץ, אם קיבלתם ארבעה חודשים, ואתם יכולים תוך חודשיים להחליט שבחרתם את אופציית בת חפר כאופציה סופית אנחנו נברך על התהליך.

מיכאל ביטון: באופן כללי אני מברך על השינויים.

מיכאל ביטון: אני רואה את הדאגה, אני רואה שלא כל תאוותם של תושבי עמק חפר ושל המרחב הזה בידם, אבל הייתה פה הקשבה.

מיכאל ביטון: מה שייבחן זה סופיות הדיון ולוחות הזמנים לביצוע.

מיכאל ביטון: את זה אנחנו נעשה במושב הבא בדיון נוסף של בקרה על סוגית תחנת הרכבת באחיטוב.

מיכאל ביטון: אני נועל את הדיון.

מיכאל ביטון: תודה רבה לכולם.